સેન્સેક્સ આગલા બંધથી 155.14 પોઇન્ટ ઘટીને 37,869.23ના સ્તરે બંધ રહ્યો હતો તો નિફ્ટી 41.20 પોઇન્ટ ઘટીને 11,429.50 બંધ રહી હતી. નિફ્ટી સતત બીજા દિવસે 11,500ની સપાટી કુદાવવામાં નિષ્ફળ ગઈ હતી. આગામી સપ્તાહના પ્રારંભમાં જ આઇઆઇપી અને ફુગાવાના ડેટાની અસર ટ્રેન્ડ પર જોવાશે એમ જણાવીને એમએસકે સિક્યુરિટીઝના રાકેશ જોષીનું કહેવું હતું કે, વૈશ્વિક અને સ્થાનિક પ્રવાહ વચ્ચે આંતરપ્રાવહ અટવાયેલો છે. વૈશ્વિક સ્તરે એક પછી એક નકારાત્મક કારણો આવતાં હોવાથી શેરબજારોમાં તેની વિપરીત અસર થઈ છે. આમ છતાં ભારતીય શેરબજાર ઝડપથી તેને પચાવીને સુધરતાં હોવાથી સેન્ટીમેન્ટ તેજી તરફી રહ્યું છે. ભારતીય શેરબજાર છેલ્લા ત્રણ મહિનાથી ઇમર્જીંગ અને અગ્રણી શેરબજાર કરતાં વધુ સારી કામગીરી દાખવી રહ્યા હોવાથી એફઆઇઆઇની વેચવાલી પણ ધીમી થઈ હોવાનું સેબીના ડેટા સૂચવે છે. આને કારણે વેચવાલીનો ભાર ઘટતાં મંદીવાળા મોટું હેમરિંગ કરવાથી દૂર રહ્યા છે. બજાર બંધ થયા પછી આઇઆઇપી અને ફુગાવાના ડેટા જાહેર થવાના હોવાથી જો ખરાબ નહીં રહે તો બજાર ઝડપથી ઘટાડાને પચાવી જશે એવી આશા તેમણે વ્યકત કરી હતી.